Bojxona qoidalari: Zargarlik buyumlarini olib kirish va olib chiqish tartibi qanday?

Xorijga chiqayotgan va kirayotgan aksar fuqarolarni zargarlik buyumlariga doir bir necha savol qiynaydi: Qancha miqdordagi qimmatbaho metall va toshlardan zargarlik buyumlarini olib kirish va olib chiqish mumkin? Bunda belgilangan me'yor qancha va hakozo.
Davlat bojxona qo‘mitasi Bojxona nazoratini tashkil etish boshqarmasi katta inspektori Mehroj Vahobov shu kabi savollarga oydinlik kiritadi.
O‘zbekistonga qancha vazndagi zargarlik buyumini o‘z ehtiyoji uchun bojsiz olib kirsa bo‘ladi?
Qimmatbaho toshlardan va metallardan yasalgan zargarlik buyumlarini chegara bojxona postlari orqali O‘zbekistonga olib kirish va undan olib chiqish bevosita amaldagi qarorlar bilan belgilab berilgan me'yorlar asosida tartibga solinadi.
Xususan, jismoniy shaxslar respublika hududiga o‘z ehtiyojlari uchun 65 grammgacha bo‘lgan zargarlik buyumlarini olib kirishlari mumkin. Bunda olib kirayotgan yo‘lovchi zargarlik buyumlarini og‘zaki deklaratsiyalash orqali yashil yo‘lakdan harakatlanishi mumkin.
65 grammdan ko‘p bo‘lgan zargarlik buyumlarini olib kirish esa, bevosita bojxona to‘lovlarini to‘lagan holda amalga oshiriladi. Bojxona to‘lovlari miqdori qonunchilikda qayd qilingan asosda belgilanadi. To‘lovlar miqdori olib kirilayotgan zargarlik buyumlari turi va vazniga ko‘ra o‘zgaradi.
65 grammdan oshgan zargarlik buyumlari uchun belgilangan tartibda boj to‘lanadi
Misol uchun, jismoniy shaxs tomonidan O‘zbekiston hududiga og‘irligi 100 gr bo‘lgan zargarlik buyumi olib kirilayotgan bo‘lsa, 100 grammning 65 grammiga imtiyoz qo‘llaniladi, ya'ni hech qanday bojxona to‘lovi undirilmaydi, qolgan 35 gramm zargarlik buyumi uchun me'yoriy hujjatlarda belgilangan tartibda bojxona to‘lovi undiriladi.
Bunda boj miqdori olib kirilayotgan zargarlik buyumining qanday qiymatdagi metalldan yasalgani, undagi tosh qiymati inobatga olingan holda belgilanadi. Tijorat maqsadlarida zargarlik buyumlarini olib kirish bevosita bojxona yuk deklaratsiyasini rasmiylashtirgan holda amalga oshiriladi.
Bojxona qoidalari: dori-darmonlar olib kirish va olib chiqish tartibi
Bojxona qoidalari: Qancha miqdorda valuta olib chiqish va olib kirish mumkin?
O‘zbekistondan qancha miqdordagi zargarlik buyumlarini olib chiqish mumkin?
O‘zbekiston rezidentlari va norezidentlari bo‘lgan jismoniy shaxslar qiymati 5 ming AQSh dollaridan ortiq bo‘lgan zargarlik buyumlarini bojxona yuk deklaratsiyasida ko‘rsatgan holda olib chiqishiga ruxsat berilgan.
Bunda zargarlik buyumlarini olib chiqib ketayotgan jismoniy shaxs chegara-bojxona postlaridagi qizil yo‘lak orqali harakatlanadi.
O‘zi bilan qiymati 5 ming AQSh dollaridan kam bo‘lgan zargarlik buyumlarini olib chiqib ketayotgan jismoniy shaxslar yo‘lovchi bojxona deklaratsiyasida ko‘rsatmagan holda, yashil yo‘lakdan harakatlanib olib chiqishlari mumkin.
Zargarlik buyumlarini pochtadan yuborish yoki pochta orqali qabul qilib olish mumkinmi?
Qimmatbaho metall va toshlardan yasalgan zargarlik buyumlarini kurerlik xizmatlari va pochta jo‘natmalari orqali O‘zbekistonga olib kirish va undan olib chiqish taqiqlanadi.
Tavsiya o‘rnida
Zargarlik buyumlarini olib chiqayotgan fuqarolar tashrif buyuradigan mamlakatlarida zargarlik buyumlarini bojsiz olib kirish me'yorlari, vazniga doir ma'lumotlarni bilib olishi maqsadga muvofiq bo‘ladi.